
Grozījumi Zemesgrāmatu likumā
Izdarīt Zemesgrāmatu likumā (Latvijas Republikas Augstākās Padomes un Valdības Ziņotājs, 1993, 14./15. nr.; Latvijas Republikas Saeimas un Ministru Kabineta Ziņotājs, 1997, 5. nr.; 1998, 23. nr.; 1999, 23. nr.; 2003, 9. nr.; 2004, 10. nr.; 2006, 6., 14. nr.; 2009, 10. nr.; Latvijas Vēstnesis, 2010, 206. nr.; 2011, 93. nr.; 2013, 188. nr.; 2014, 216., 228. nr.; 2016, 31., 230. nr.; 2018, 210., 220. nr.; 2019, 129. nr.; 2021, 121.B, 234.A nr.; 2024, 226. nr.) šādus grozījumus:
 
1. Papildināt 41. panta otro daļu ar 10. punktu šādā redakcijā:

"10) ieraksta zemesgrāmatā ēkas (būves) un jaunbūves, pamatojoties uz strukturētajiem datiem, kas saņemti no Kadastra informācijas sistēmas un Būvniecības informācijas sistēmas. Šajos gadījumos pamatojošos dokumentus, ko atbilstoši kompetencei ir izvērtējusi būvvalde un Valsts zemes dienests, pirms ēkas (būves) vai jaunbūves ierakstīšanas zemesgrāmatā tiesnesis atkārtoti nevērtē."
2. Papildināt 58. pantu ar ceturto daļu šādā redakcijā:

"Sevišķa apliecināta pilnvara nav vajadzīga, ja pilnvarojums ir reģistrēts vai noformēts Būvniecības informācijas sistēmā un paziņojums tiek izskatīts šā likuma 41. panta otrās daļas 10. punktā noteiktajā kārtībā."
3. Izteikt 62.1 pantu šādā redakcijā:

"62.1 Nostiprinājuma lūgumam vai paziņojumam, kas saņemts no Kadastra informācijas sistēmas un Būvniecības informācijas sistēmas strukturētajiem datiem, datni no informācijas sistēmām pievieno rajona (pilsētas) tiesa."
4. Izteikt 106.1 panta otrās daļas ievaddaļu šādā redakcijā:

"Maksājuma uzdevumā par kancelejas nodevu (izņemot šā likuma 41. panta otrās daļas 10. punktā noteikto gadījumu) persona norāda:".
5. Papildināt 106.1 panta trešo daļu ar otro teikumu šādā redakcijā:

"Šis nosacījums neattiecas uz šā likuma 41. panta otrās daļas 10. punktā noteikto gadījumu."
6. Papildināt pārejas noteikumus ar 29. punktu šādā redakcijā:

"29. Ja ir ierosināta būvniecība un būvvalde to ir akceptējusi, izdarot atbilstošas atzīmes Būvniecības informācijas sistēmā, un ēka (būve) nav pieņemta ekspluatācijā līdz 2025. gada 31. decembrim, ir piemērojami 41. panta otrās daļas 10. punkta noteikumi, ja būvniecības ierosinātājs ir izvēlējies piemērot vienoto būves reģistrācijas procesu Būvniecības likumā noteiktajā kārtībā."
Likums stājas spēkā 2026. gada 1. janvārī.

